MeningerDette er et debattinnlegg. Innlegget gir uttrykk for skribentens holdninger.I BT 30. juni finnes en meningsmåling for Hordaland som viser at Arbeiderpartiet sliter i fylket, Høyre står på stedet hvil, mens Fremskrittspartiet går kraftig frem til 17,2 prosent sammenlignet med stortingsvalget i 2013.

I en debatt mellom professor og BTs valgekspert Johan Giertsen, og professor Frank Aarebrot i BT samme dag, diskuteres dette resultatet. Det forbausende, slik jeg ser det, er at begge disse meritterte professorene ikke får med seg det enkle forhold at «strilene» etter hvert er blitt steik forbannet for at de også må betale betydelige beløp i bompenger for å finansiere en bybane som kun tjener bergenserne.

Man kan mistenke at verken Giertsen eller Aarebrot betaler noe særlig i bompenger.

Det interessante med finansieringsmodellen for Bybanen er jo nettopp at det ikke er de som har nytte av den som betaler for den, men bilistene, som har ingen eller en høyst begrenset interesse av dette tiltaket. Enda mer forbausende er den samstemte enigheten om finansieringsmodellen blant alle partier unntatt Rødt og Frp. Det mest forbausende er imidlertid at velgerne til Høyre ikke reagerer på dette partiets regelrette svik mot bilistene. På den annen side er vi jo kjent med at Høyre har de mest naive velgerne – de tror på alt som kommer fra Høyre!

Tilbakegangen for Ap er det meget enkelt å forklare. Byråd Trytis opptreden i alle bybanesaker, og ikke minst byrådsleder Schjelderups tafatthet i samme forbindelse, er sannsynligvis årsaken til dette. At alle argumenter overtrumfes uansett validitet, for å kunne komme i gang slik at prosessen ikke kan reverseres etter valget i 2019, er så gjennomskuelig at selv en idiot må oppfatte dette.

Her har Ap vist sin sanne karakter med følge at tilbakegangen ved stortingsvalget nok vil bli enda større.

At regjeringen har godkjent en slik finansieringsmodell er utrolig, og at Siv Jensen, Frp, har vært med på dette av godt hjerte har vi ingen tro på. Her har nok Erna, som storesøster i regjeringen, overtrumfet sin minoritetspartner. Venstre og KrF som støttepartier har nok også vært med på det – de sitter jo i byrådet i Bergen sammen med Arbeiderpartiet, som gjennomfører dette.

Høyres rolle som høyskatteparti må nå være bevist for evig og alltid, i hvert fall for så lenge som venninneforeningen regjerer. Høyres kvinner er jo kjent for å være utgiftsministre jf. byrådet Mæland i Bergen etter ordfører Herman Frieles uttreden av politikken.

Den lille fremgangen for Frp i Bergen må nok skyldes at disse fortsatt har en vei å gå for å opparbeide den troverdighet Frp har i resten av fylket. Så vidt vi har forstått er arbeidet med dette i gang. Hordaland Frp kan derfor gå valget til høsten lyst i møte.

Fire representanter for Frp på Hordalandsbenken bør være mulig med en fornuftig valgkamp. Velgerne vet tross alt stort sett hva deres interesser er, og det er ikke å bringe Bergen og Hordaland i en gjeldsmyr.